Babadogtertjie by taxi-staanplek geboreArgieffoto Foto: HeikeIr, Pixabay ŉ Vrou (31) het Woensdag geboorte geskenk aan ŉ babadogtertjie by die Eastwood-taxi-staanplek in Carriageweg in Pietermaritzburg. Nick Dollman, woordvoerder van Netcare 911, het gesê hulle het die vrou op die grond aangetref met ŉ kombers oor haar en haar baba wat slegs ŉ paar minute vantevore gebore is. “Hulle was omring deur ŉ groep van meestal vroue,” het Dollman verduidelik. Die babatjie was nog aan die ma verbind deur die naelstring. “Ons het albei van hulle versigtig na die ambulans verskuif vir privaatheid en beide deeglik ondersoek.” “Die ma was omtrent verras deur die baba wat ’n paar weke vroeg gekom het. Dit het goed gegaan met die baba, maar die ma het mediese behandeling nodig gehad voor ons haar na ŉ plaaslike hospitaal kon vervoer.” Albei was in ŉ stabiele toestand.